Eiendom: Kyk mooi na die verkoopooreenkoms - Jou Geld | Solidariteit WêreldJou Geld | Solidariteit Wêreld
Tuis › Artikels › Eiendom: Kyk mooi na die verkoopooreenkoms	Eiendom: Kyk mooi na die verkoopooreenkoms
Vrydag, Februarie 3rd, 2017
Daar is ŉ goeie rede waarom ons regstelsel streng formele vereistes stel wanneer dit kom by die koop en verkoop van vaste eiendom. Die meeste verkopers en kopers kyk oppervlakkig na die koopkontrak en neem aan alles is in orde. Maak seker u prokureur gaan saam met u deur daardie kontrak om seker te maak alles is reg.
Die hoë hof het onlangs in een van sy uitsprake die koopkontrak van ŉ deeltiteleenheid ongeldig verklaar om twee eenvoudige tegniese redes.
Die verkoper was ŉ regspersoon. Die persoon wat die kontrak onderteken het namens die regspersoon was nie skriftelik gemagtig om dit te doen nie. Daar was nie genoeg bewyse van magtiging nie.
Die koper was ook skuldig. Die koper was binne gemeenskap van goedere getroud en het nie die nodige skriftelike toestemming van sy gade gehad om die ooreenkoms aan te gaan nie. Indien ŉ verkoper nie geweet het of nie redelikerwys kon weet van sodanige afwesigheid van toestemming nie, sal die reg hom wel te hulp kom. In hierdie spesifieke geval is daar egter bevind dat die verkoper (die regspersoon) se verteenwoordiger met die sluiting van die ooreenkoms wel deeglik daarvan bewus was dat die koper getroud was.
Die hof het derhalwe bevind dat die koopooreenkoms fataal gebrekkig was en die transaksie gevolglik ongeldig verklaar.
Maak seker jou kontrak voldoen aan al die tegniese vereistes wat ons reg stel. ‘n Tegniese fout kan veroorsaak dat die kontrak ongeldig is.